Siden oprettelsen i 2008 har UCN fordoblet deres antal studerende. Og det giver et ekstra pres. - Vi får en rigtig travl august. Vi bliver ved med at få flere elever, og det er godt, men det giver os også nogle flere arbejdsopgaver, siger rektor for UCN Niels Horsted til TV2/Nord. I alt har UCN optaget 2617 nye studerende. Og samtidig har de afvist over 1000. Og det skaber kø på telefonlinjerne. - Telefonen har kimet hele dagen. Folk forstår ikke, at de er afvist eller først skal starte til februar, siger studievejleder for sygeplejerskeuddannelsen til TV2/Nord. Også på AAU kommer der til næste semester mange nye ansigter. I alt starter 4500 nye studerende. Det er for sjette år i træk en stigning af antal ansøgere og optagede. Men institutionen er klar. - Vi har styr på situationen. Der er lejet flere lokaler og hyret nye undervisere, siger prorektor Inger Askehave til TV2/Nord.

Referat:
Nordjyllands to store uddannelsesinstutioner AAU og UCN får en travl august måned. De slår nemlig begge rekord for antal nye studerende.